লক্ষ্মণ শিবরামকৃষ্ণান
লক্ষ্মণ শিবরামকৃষ্ণান (তামিল: லட்சுமண் சிவராமகிருட்டிணன்; জন্ম: ৩১ ডিসেম্বর, ১৯৬৫) মাদ্রাজ রাজ্যের মাদ্রাজ এলাকায় জন্মগ্রহণকারী সাবেক ভারতীয় আন্তর্জাতিক ক্রিকেটার। ভারত ক্রিকেট দলের অন্যতম সদস্য ছিলেন তিনি। ১৯৮৩ থেকে ১৯৮৬ সময়কালে সংক্ষিপ্ত সময়ের জন্যে ভারতের পক্ষে আন্তর্জাতিক ক্রিকেটে অংশগ্রহণ করেছেন। ১২ নভেম্বর, ২০০০ তারিখে বাংলাদেশ - ভারতের মধ্যকার টেস্টের মাধ্যমে ক্রিকেটে ধারাভাষ্যকার হিসেবে উপস্থাপন করেন। এছাড়াও, আন্তর্জাতিক ক্রিকেট কাউন্সিলের ক্রিকেট কমিটিতে খেলোয়াড়দের অন্যতম হিসেবে প্রতিনিধিত্ব করছেন। ঘরোয়া প্রথম-শ্রেণীর ভারতীয় ক্রিকেটে বরোদরা ও তামিলনাড়ু দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি ডানহাতে লেগ ব্রেক বোলিংয়ে পারদর্শী ছিলেন ‘লাক্স পাপা’ বা ‘এলএস’ ডাকনামে পরিচিত লক্ষ্মণ শিবরামকৃষ্ণান।